[pic] | COMISIA COMUNITĂŢILOR EUROPENE |

Bruxelles, 24.4.2008

COM(2008) 212 final

Propunere de

REGULAMENT AL CONSILIULUI

din

de modificare a Regulamentului (CE) nr. 1371/2005 de instituire a unui drept antidumping definitiv asupra importurilor de produse laminate plate din oțeluri cu siliciu numite „magnetice” cu grăunți orientați din Statele Unite ale America și din Rusia și de abrogare a drepturilor antidumping instituite prin Regulamentul (CE) nr. 1371/2005 asupra importurilor de produse laminate plate din oțeluri cu siliciu numite „magnetice” cu grăunți orientați originare din Rusia

(prezentată de Comisie)

EXPUNERE DE MOTIVE

1. Contextul propunerii |

Motivele și obiectivele propunerii Prezenta propunere face referire la aplicarea Regulamentului (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, modificat ultima dată prin Regulamentul (CE) nr. 2117/2005 al Consiliului din 21 decembrie 2005 (denumit în continuare „regulament de bază”). |

Contextul general Prezenta propunere se face în contextul punerii în aplicare a regulamentului de bază și este rezultatul unei anchete realizate în conformitate cu cerințele de fond și de procedură prevăzute în regulamentul de bază. |

Dispozițiile în vigoare în domeniul propunerii Regulamentul (CE) nr. 1371/2005 de instituire a unui drept antidumping definitiv asupra importurilor de produse laminate plate din oțeluri cu siliciu numite „magnetice” cu grăunți orientați din Statele Unite ale Americii și din Rusia. Decizia 2005/622/CE de acceptare a angajamentelor oferite în cadrul procedurii antidumping privind importurile de produse laminate plate din oțeluri cu siliciu numite „magnetice” cu grăunți orientați originare din Statele Unite ale Americii și din Rusia. Regulamentul (CE) nr. 41/2008 de modificare a Regulamentului (CE) nr. 1371/2005 de instituire a unei taxe antidumping definitive asupra importurilor de produse laminate plate din oțeluri cu siliciu numite „magnetice” cu grăunți orientați provenind din Statele Unite ale Americii și din Rusia. |

Coerența cu alte politici și obiective ale Uniunii Nu este cazul. |

2. Consultarea părților interesate și evaluarea impactului |

Consultarea părților interesate |

Părțile interesate vizate de procedură au avut deja ocazia de a-și apăra interesele în timpul anchetei, în conformitate cu dispozițiile regulamentului de bază. |

Obținerea și utilizarea expertizei |

Nu a fost nevoie de expertiză externă. |

Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului, dar conține o listă completă de condiții care trebuie evaluate. |

3. Elementele juridice ale propunerii |

Rezumatul acțiunii propuse La 23 februarie 2007, Comisia a inițiat o reexaminare intermediară parțială a măsurilor antidumping în vigoare referitoare la importul de produse laminate plate din oțeluri cu siliciu numite „magnetice” cu grăunți orientați, originare din, printre altele, Rusia. Reexaminarea s-a limitat la o anchetă privind necesitatea de a menține, de a abroga sau de a modifica măsurile existente față de doi exportatori ruși care au fuzionat și formează o nouă entitate corporativă. Propunerea anexată de a modifica Regulamentul (CE) nr. 1371/2005, se bazează pe concluziile definitive care au arătat că nivelul de dumping practicat de noua entitate fuzionată este minim și că, prin urmare, măsurile antidumping pentru importul de produse laminate plate din oțeluri de siliciu numite „magnetice” cu grăunți orientați originare din Rusia ar trebui să fie abrogate și procedura încheiată, în conformitate cu articolul 9 alineatul (3) din regulamentul de bază. Se propune, prin urmare, adoptarea de către Consiliu a prezentei propuneri de regulament, care ar trebui să fie publicată în Jurnalul Oficial al Uniunii Europene. |

Temei juridic Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, modificat ultima dată prin Regulamentul (CE) nr. 2117/2005 al Consiliului din 21 decembrie 2005. |

Principiul subsidiarității Propunerea intră în domeniul de competență exclusivă al Comunității. Prin urmare, principiul subsidiarității nu se aplică. |

Principiul proporționalității Propunerea respectă principiul proporționalității din următoarele motive: |

Tipul acțiunii este descris în regulamentul de bază menționat mai sus și nu permite luarea de decizii la nivel național. |

Nu sunt aplicabile indicațiile privind modul în care povara financiară și administrativă care revine Comunității, guvernelor naționale, autorităților locale și regionale, agenților economici și cetățenilor este minimalizată și proporțională cu obiectivul propunerii. |

Alegerea instrumentelor |

Instrumentul propus: regulament. |

Alte mijloace nu ar fi potrivite, din următorul motiv: Alte mijloace nu ar fi potrivite deoarece regulamentul de bază nu prevede opțiuni alternative. |

4. Implicații bugetare |

Propunerea nu are nicio implicație asupra bugetului Comunității. |

Propunere de

REGULAMENT AL CONSILIULUI

din

de modificare a Regulamentului (CE) nr. 1371/2005 de instituire a unui drept antidumping definitiv asupra importurilor de produse laminate plate din oțeluri cu siliciu numite „magnetice” cu grăunți orientați din Statele Unite ale America și din Rusia și de abrogare a drepturilor antidumping instituite prin Regulamentul (CE) nr. 1371/2005 asupra importurilor de produse laminate plate din oțeluri cu siliciu numite „magnetice” cu grăunți orientați originare din Rusia

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene[1] (denumit în continuare „regulament de bază”) și în special articolele 9 și 11 alineatul (3),

având în vedere propunerea Comisiei prezentată după consultarea Comitetului consultativ,

întrucât:

A. MĂSURI ÎN VIGOARE

(1) Prin Regulamentul (CE) nr. 1371/2005[2], Consiliul a instituit o taxă antidumping definitivă asupra importurilor de produse laminate plate din oțeluri cu siliciu numite „magnetice” cu grăunți orientați (denumite „GOES”) originare din Statele Unite ale Americii și din Rusia („regulamentul definitiv”)

(2) Prin Decizia 2005/622/CE[3], Comisia a acceptat angajamentele privind prețurile, oferite de doi producători-exportatori cooperanți ale căror exporturi de „GOES” către Comunitate au fost supuse unor taxe specifice fiecăreia din cele două societăți, de 31,5% (AK Steel Corporation, Statele Unite ale Americii), și respectiv 11,5% [Novolipetsk Iron and Steel Corporation („NLMK”), Rusia]. Taxele antidumping care se aplică importurilor provenind de la toate celelalte societăți sunt de 37,8% pentru Statele Unite și de 11,5% pentru Rusia, cu excepția societății Viz Stal din Rusia, care face obiectul unei taxe de 0%.

B. CERERE DE REEXAMINARE

(3) Comisia a fost informată la începutul anului 2007 că NLMK a achiziționat 100 % din societatea Viz Stal. Există dovezi că producția, vânzările și distribuția de „GOES” sunt efectuate în cadrul noii structuri constituite. Prin urmare, circumstanțele pe baza cărora au fost stabilite măsurile par să se fi schimbat pe termen lung iar marja de dumping în cadrul noii structuri constituite pare a fi considerabil diferită prin comparație cu nivelul măsurilor în vigoare.

(4) Concluzionând că există suficiente dovezi prima facie că taxele individuale în vigoare pentru NLMK și Viz Stal nu mai sunt adecvate, și după consultarea Comitetului consultativ, Comisia a inițiat, din oficiu, printr-o notă („aviz de deschidere”) publicată în Jurnalul Oficial al Uniunii Europene , o reexaminare interimară parțială, în conformitate cu articolul 11 alineatul (3) din regulamentul de bază[4]. Ancheta s-a limitat la examinarea nivelului dumpingului pentru cei doi producători-exportatori NLMK și Viz Stal, cu scopul de a stabili o singură măsură pentru noua companie fuzionată. După cum se afirmă în avizul de deschidere, această examinare se va face pe baza informațiilor colectate în timpul anchetei, care au dus la instituirea măsurilor în vigoare.

C. PRODUSUL SUPUS REEXAMINĂRII

(5) Produsele reexaminate sunt produsele laminate plate din oțeluri cu siliciu numite „magnetice” cu grăunți orientați (GOES), înregistrate sub codurile NC ex 7225 11 00 (cu o lățime mai mare sau egală cu 600 mm) și ex 7226 11 00 (cu o lățime mai mică de 600 mm).

(6) Tolele magnetice cu grăunți orientați sau GOES sunt produse din rulouri de tablă laminată la cald din oțel cu siliciu de diferite grosimi ale căror structuri granulare sunt orientate uniform pentru a permite transmiterea unui câmp magnetic cu un înalt grad de eficiență. Pierderile la nivelul acestei conductivități magnetice, numite „pierderi în miez”, constituie principalul indicator al calității produsului.

(7) În mod reprezentativ, pe piață se disting produse de două tipuri de calitate, cel cu înaltă permeabilitate (conductivitate ridicată) și cel de calitate standard. Produsele cu o înaltă permeabilitate au pierderi în miez reduse, indiferent de grosimea tolei. Aceste caracteristici sunt în mod special relevante pentru producătorii industriali de transformatoare electrice.

D. ANCHETA

(8) Comisia a informat toți producătorii comunitari de tole magnetice cu grăunți orientați (GOES), toți importatorii și utilizatorii cunoscuți, cât și toți producătorii-exportatori cunoscuți din Statele Unite și Rusia cu privire la inițierea reexaminării.

(9) Comisia a solicitat informații de la toate părțile menționate mai sus, cât și de la alte părți care s-au făcut cunoscute în termenele stabilite în avizul de deschidere a anchetei. De asemenea, Comisia a oferit părților interesate posibilitatea de a-și face cunoscute în scris punctele de vedere și de a solicita o audiere.

E. REZULTATELE ANCHETEI

1. Stabilirea existenței dumpingului.

(10) După cum s-a menționat mai sus, stabilirea marjei de dumping pentru entitatea fuzionată s-a bazat pe datele colectate în perioada anchetei care a dus la instituirea măsurilor în vigoare („perioada anchetei originale”). Pe această bază, o medie calculată a marjelor de dumping stabilite pentru NLMK și Viz Stal rezultă într-o marjă de dumping de 0,7 % pentru noua entitate fuzionată.

2. Caracterul durabil al modificării circumstanțelor

(11) În conformitate cu articolul 11 alineatul (3) din regulamentul de bază, s-a examinat, de asemenea, dacă circumstanțele schimbate pot fi considerate în mod rezonabil ca fiind durabile. În acest scop, noua societate, OJSC Novolipetsk Steel, a cooperat la anchetă și a furnizat informații relevante. Cu privire la fluxul produsului exportat de această societate către Comunitate, s-a obținut de asemenea cooperarea următoarelor societăți, fără legătura cu aceasta:

- Tuscany Intertrade UK, Edinburgh, Regatul Unit

- Moorfield Commodities Company, Lugano, Elveția

S-au efectuat anchete locale în incinta ambelor societăți.

(12) Anterior, NLMK efectua exporturi către Comunitate prin intermediul societății ei afiliate Stinol AG (Elveția). Cu toate acestea, s-a constatat că, de la începutul anului 2006, toate vânzările efectuate de NLMK către Comunitate au avut loc prin intermediul comercianților independenți Tuscany Intertrade UK și Moorfield Commodities Company. Stinol AG a devenit o societate inactivă de la sfârșitul anului 2005.

(13) Viz Stal a făcut parte în prealabil din grupul Duferco și a exportat prin intermediul sucursalelor Duferco, cum sunt Duferco SA Elveția și Duferco Commerciale Italia. Din mai 2006 toate vânzările efectuate de Viz Stal către Comunitate au avut loc prin intermediul comerciantului independent Moorfield Commodities Company.

(14) S-a verificat de asemenea că, de la înființarea sa, noua entitate, OJSC Novolipetsk Steel, pentru a importa în Comunitate, a efectuat vânzări numai prin intermediul acestor doi comercianți, continuând astfel să utilizeze aceleași filiere pentru vânzările de GOES pe piața comunitară.

(15) Cât privește prețurile de import practicate de cele două foste societăți NLMK și Viz Stal, ca urmare a acceptării unui angajament de preț în august 2005, NLMK a prezentat trimestrial Comisiei toate informațiile relevante rezultate din monitorizare, conform cerințelor prevăzute în angajament. Ca urmare a preluării sale de către NLMK, societatea Viz Stal și-a prezentat în mod deliberat raportul său comercial cu începere din august 2006 în cadrul angajamentului. S-a verificat că angajamentul de preț actual pentru fosta societate NLMK este respectat atât de fosta societate NLMK cât și de Viz Stal.

(16) S-a constatat, de fapt, că prețurile la care Viz Stal – ale cărui produse sunt supuse la 0% taxe antidumping – a vândut GOES pe piața comunitară începând din august 2006 erau mai mari decât cele la care societate vindea pe perioada anchetei inițiale. S-a observat, de asemenea, că Viz Stal a revendicat majoritatea vânzărilor celor două societăți în perioada anchetei inițiale și a continuat să exporte cantități considerabil mai mari de GOES către CE decât NLMK.

(17) De la data instituirii măsurilor în vigoare, în august 2005, prețurile pe piața comunitară și pe cea mondială au crescut în mod semnificativ. Având în vedere cererea mondială tot mai ridicată de produse laminate, nu se așteaptă o scădere a prețurilor pieței pentru GOES pe termen scurt până la mediu. În lumina acestor fapte, precum și a faptului că Viz Stal ( care, în 2006, continua să revendice volume de vânzări de GOES către CE considerabil sporite față de cele ale societății NLMK și care nu practica dumpingul în perioada anchetei inițiale) și-a mărit prețurile începând cu august 2006, se consideră că concluziile din considerentul (10) de mai sus sunt de natură durabilă.

F. CONCLUZIE

(18) În ancheta inițială s-a constatat că NLMK și Viz Stal erau responsabile de totalitatea importurilor cunoscute de GOES din Rusia în Comunitate[5]. S-a constatat, de asemenea, că societatea OJSK Novolipetsk Steel continuă să fie responsabilă de toate exporturile de GOES din Rusia către Comunitate. În lumina acestor constatări, precum și a faptului că marja de dumping a societății OJSK Novolipetsk Steel se situează la un nivel minim, se concluzionează că măsurile antidumping asupra importurilor de GOES din Rusia ar trebui abrogate și procedura încheiată în conformitate cu articolul 9 alineatul (3) din regulamentul de bază.

(19) În lumina acestei concluzii, prin Decizia 2008/XXXX/CE[6], Comisia a hotărât ca angajamentul societății NJMK acceptat de Comisie prin Decizia 2005/622/CE să fie anulat.

G. DIVULGARE

(20) Părțile interesate au fost informate de faptele și considerațiile esențiale pe baza cărora se intenționa abrogarea măsurilor privind importurile de GOES din Rusia și încheierea procedurii. Tuturor părților li s-a oferit posibilitatea de a face observații. Observațiile primite nu au fost de natură a schimba concluziile.

(21) Ca o consecință a divulgării, industria comunitară a argumentat că, așa cum se menționează în considerentul (17) de mai sus, nu există motive bine întemeiate ca prețurile de piață pentru GOES să scadă, pe termen scurt până la mediu, și, prin urmare, că încheierea procedurii nu este garantată. În sprijinul solicitării acesteia de a nu se încheia procedura, industria comunitară a afirmat că, în timpul următorilor doi ani, capacitățile mondiale de producție de GOES vor crește cu peste 40% și vor depăși în mod considerabil cererea. Marea masă a acestor creșteri de capacitate va avea loc în Republica Populară Chineză. În aceste condiții, industria comunitară consideră că Rusia va fi dată la o parte de pe piața chineză și își va redirija exporturile către Uniunea Europeană („UE”). În lumina celor de mai sus, industria comunitară consideră că încheierea procedurii nu este fondată pe circumstanțe modificate de natură durabilă.

(22) Se remarcă, totuși, că ancheta curentă a examinat marja de dumping pentru noua entitate fuzionată. S-a constatat că aceasta se situează la un nivel minim, conform celor descrise în considerentele (10) și (18) de mai sus. Așa cum se afirmă în considerentul (11) de mai sus, s-a efectuat o examinare pentru a se verifica dacă această marjă de dumping, la fel ca și noua structură a societății, pot fi considerate ca fiind de natură durabilă. Ancheta a confirmat natura durabilă a acestor circumstanțe modificate. Faptul că exportatorii ruși ar putea exporta cantități suplimentare către UE în următorii ani nu alterează concluzia privind natura durabilă a acestor circumstanțe modificate.

ADOPTĂ PREZENTUL REGULAMENT:

Articolul 1

Articolul 1 alineatul (1) din Regulamentul (CE) nr. 1371/2005 al Consiliului se înlocuiește cu următorul text:

‘1. Se instituie o taxă antidumping definitivă la importurile de produse laminate plate din oțeluri cu siliciu numite „magnetice” cu grăunți orientați, cu o grosime mai mare de 0,16 mm, originare din Statele Unite ale Americii, clasificate în conformitate cu codurile NC ex 7225 11 00 (produse cu o lățime mai mare sau egală cu 600 mm) (cod TARIC 7225 11 00 10) și ex 7226 11 00 (produse cu o lățime mai mică de 600 mm) (coduri TARIC 7226 11 00 11 și 7226 11 00 91).”

Articolul 2

Taxele antidumping definitive la importurile de produse laminate plate din oțeluri cu siliciu numite „magnetice” cu grăunți orientați, cu o grosime mai mare de 0,16 mm, originare din Rusia, clasificate în conformitate cu codurile NC ex 7225 11 00 (produse cu o lățime mai mare sau egală cu 600 mm) (cod TARIC 7225 11 00 10) și ex 7226 11 00 (produse cu o lățime mai mică de 600 mm) (coduri TARIC 7226 11 00 11 și 7226 11 00 91) instituite prin Regulamentul (CE) nr. 1371/2005 se abrogă iar procedura referitoare la importurile originare din Rusia se încheie.

Articolul 3

Prezentul regulament intră în vigoare în ziua următoare publicării în Jurnalul Oficial al Uniunii Europene.

Prezentul regulament este obligatoriu în toate elementele sale și este direct aplicabil în toate statele membre.

Adoptat la Bruxelles,

Pentru Consiliu

Președintele

[1] JO L 56, 6.3.1996, p. 1. Regulament modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

[2] JO L 223, 27.8.2005, p.1. Regulament modificat ultima dată prin Regulamentul (CE) nr. 41/2008 (JO L 16, 19.1.2008, p. 1).

[3] JO L 223, 27.8.2005, p. 42.

[4] JO C 39, 23.2.2007, p. 26

[5] A se vedea considerentul (61) din Regulamentul (CE) nr. 1371/2005.

[6] JO L ………….